b'\n_START_ARTICLE_\nTarmo Vahter\n_START_PARAGRAPH_\nTarmo Vahter (s\xc3\xbcndinud 1970) on eesti ajakirjanik, ajalehe Eesti Ekspress peatoimetaja aset\xc3\xa4itja. Ta on avaldanud raamatuid Eesti l\xc3\xa4hiajaloost. _NEWLINE_1994. aastal l\xc3\xb5petas ta Tartu \xc3\x9clikooli ajakirjanduse erialal._NEWLINE_1996. aastal koostas Vahter koos Pekka Ereltiga bro\xc5\xa1\xc3\xbc\xc3\xbcri "Meie Lennart. President Lennart Meri mitteametlik elulugu anekdootides, karikatuurides, fotodes ja \xc3\xbctlustes". Teos ilmus vahetult enne presidendivalimisi. Lennart Meri 70. juubeliks m\xc3\xa4rtsis 1999 ilmus sellest \xc3\xbcmbert\xc3\xb6\xc3\xb6tatud ja t\xc3\xa4iendatud v\xc3\xa4ljaanne "Meie Lennart" (T\xc3\xa4nap\xc3\xa4ev)._NEWLINE_2009. aastal avaldas Vahter raamatu "Lennart Meri. Kolmat p\xc3\xb5lve poliitik" (Eesti Ekspressi Kirjastus), mis jutustas presidendi suguv\xc3\xb5sa elust alates 20. sajandi algusest kuni Stalini aja l\xc3\xb5puni. Teos t\xc3\xb5i p\xc3\xa4evavalgele, et presidendi vanaisa Otto Meri valiti 1904. aastal Konstantin P\xc3\xa4tsi kaasv\xc3\xb5itlejana Tallinna linnavolikogusse. _NEWLINE_2010. aastal sai Vahter ajakirjanike liidult ja kultuurkapitalilt Juhan Peegli stipiendiumi raamatu kirjutamiseks Eesti taasiseseisvumisest. "Vaba riigi tulek. 1991. Kuus otsustavat kuud" (Eesti Ekspressi Kirjastus) ilmus 2011. Teos p\xc3\xb5hineb Eesti v\xc3\xa4lisministeeriumi, politsei jt riigiasutuste, aga ka USA arhiivide seni avaldamata materjalidel. Eesti piirikaitse korrapidaja p\xc3\xa4evaraamatu kannete p\xc3\xb5hjal taastab raamat augustiput\xc5\xa1i k\xc3\xa4igu Eestis. _NEWLINE_2012. aastal ilmus "Vaba riigi tulek" vene keeles pealkirjaga "\xd0\xad\xd1\x81\xd1\x82\xd0\xbe\xd0\xbd\xd0\xb8\xd1\x8f: \xd0\xb6\xd0\xb0\xd1\x80\xd0\xba\xd0\xbe\xd0\xb5 \xd0\xbb\xd0\xb5\xd1\x82\xd0\xbe 91-\xd0\xb3\xd0\xbe. \xd0\x90\xd0\xb2\xd0\xb3\xd1\x83\xd1\x81\xd1\x82\xd0\xbe\xd0\xb2\xd1\x81\xd0\xba\xd0\xb8\xd0\xb9 \xd0\xbf\xd1\x83\xd1\x82\xd1\x87 \xd0\xb8 \xd0\xb2\xd0\xbe\xd0\xb7\xd1\x80\xd0\xbe\xd0\xb6\xd0\xb4\xd0\xb5\xd0\xbd\xd0\xb8\xd0\xb5 \xd0\xbd\xd0\xb5\xd0\xb7\xd0\xb0\xd0\xb2\xd0\xb8\xd1\x81\xd0\xb8\xd0\xbc\xd0\xbe\xd1\x81\xd1\x82\xd0\xb8" (Hea Lugu). _NEWLINE_Augustis 2015 avaldas Vahter dokumentaalteose ""Karuks istus vangitornis..." 1980 \xe2\x80\x93 aasta, mis raputas Eestit" (Hea Lugu). Raamat algab Karl Vaino v\xc3\xb5imuletulekuga 1978 ja tipneb kooli\xc3\xb5pilaste rahutustega s\xc3\xbcgisel 1980. Teos p\xc3\xb5hineb suuresti seni kasutamata arhiivimaterjalidel, samuti 150 intervjuul, sealhulgas endiste EKP Keskkomitee parteiametnike, miilitsat\xc3\xb6\xc3\xb6tajate, prokur\xc3\xb6ride ja KGB ohvitseridega. _NEWLINE_Vahter on p\xc3\xa4lvinud mitu ajakirjandusauhinda. Ta sai Bonnieri uuriva ajakirjanduse preemia 1996. aastal lindiskandaali ja 2008. aastal maadevahetuse kajastamise eest Eesti Ekspressis. _NEWLINE_Ajalehtede liidu aasta olemusloo preemia on Vahter saanud neljal korral: 2001 \xe2\x80\x93 artikliga Lennart Meri 1930. aastate Berliini kooli klassivenna \xc3\xbclesleidmisest; 2002 \xe2\x80\x93 Arnold R\xc3\xbc\xc3\xbctli presidendivalimiste v\xc3\xb5idukast kampaaniast; 2003 \xe2\x80\x93 v\xc3\xa4lisminister Kristiina Ojulandi ja kantsler Indrek Tarandi konfliktist; 2014. p\xc3\xa4lvis ta olemusloo preemia haridus- ja teadusminister Jevgeni Ossinovskist kirjutatud portreelooga. _NEWLINE_2009. aastal kuulus Vahter koos Janar Filippovi ja Madis J\xc3\xbcrgeniga Eesti Ekspressi tiimi, mis v\xc3\xb5itis ajalehtede liidu aasta uudisloo preemia. _NEWLINE_1995. aastal avaldasid Vahter, Karlo Funk ja Janno Toots Eesti Ekspressis artikli, kus t\xc3\xb5id k\xc3\xa4ibele s\xc3\xb5na "pintsaklipslane". _NEWLINE_Tema vend Tauno Vahter on kirjastuse T\xc3\xa4nap\xc3\xa4ev peatoimetaja.'